
PËR DISA SHTESA NË LIGJIN NR.9669, DATË 18.12.2006 “PËR MASA NDAJ DHUNËS NË MARRËDHËNIET FAMILJARE”

Në mbështetje të neneve 78 dhe 83 pika 1 të Kushtetutës, me propozimin e një grupi deputetësh, 

KUVENDI
I REPUBLIKËS SË SHQIPËRISË

VENDOSI:
	
Neni 1

Në nenin 5 pika 2 shtohet shkronja “d” me këtë përmbajtje:
“d) Ministria e Arsimit dhe Shkencës.”.

Neni 2

Në nenin 6 shtohen shkronjat “f” dhe “g” me këtë përmbajtje:
“f) marrjen e masave për edukimin e brezit të ri me mendësitë dhe rregullat e sjelljes së mirë, si dhe të ndalimit të dhunës në marrëdhëniet familjare;
g) marrjen e masave për krijimin e qendrave të rritjes së fëmijëve, ndaj të cilëve është ushtruar dhunë, ose kur prindërit e tyre kryejnë vepra dhune ndaj njëri-tjetrit.” .

Neni 3

Në nenin 7, pas pikës 3 shtohet pika 3/1 me këtë përmbajtje:
“3/1. Ministria e Arsimit dhe Shkencës ka këto detyra:
a) harton programet mësimore për shkollat e mesme dhe të larta për rregullat e sjelljes në familje;
b) përgatit tekste shkollore dhe materiale të tjera plotësuese për edukimin e nxënësve dhe/ose studentëve me mendësitë e ndalimit të dhunës në marrëdhëniet familjare.”.

Neni 4

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.5738, datë 26.5.2008 të Presidentit të Republikës së Shqipërisë, Bamir Topi
